

**Előterjesztés a Grőber temetőnél lévő parkoló**

**fizető várakozó övezetbe történő bevonásáról**

Tisztelt Közgyűlés!

A Király utcában a 7406 hrsz.-ú önkormányzati ingatlanon található Grőber temető előtti parkolóban a jelenlegi szabályozás szerint két óra időtartamban megengedett a parkolás. Régóta probléma, hogy a szabályozást sokak figyelmen kívül hagyva egész nap ott parkolnak, ott tárolják járműveiket. A jelenlegi szabályozás azért alakult ki így, hogy a temetőkbe érkezők térítésmentesen tudják használni a parkolót, azonban az ott parkolók egy része nem ezzel a céllal veszi igénybe a területet, hanem azért mert ingyen van. Több esetben az elmúlt években az is rossz gyakorlattá volt, hogy forgalomból kivont, üzemen kívüli járműveket is tároltak az érintett területen.

Javaslom a jelenlegi szabályozást, olyan módon felülvizsgálni, hogy a Grőber parkoló kerüljön bele a fizetővárakozó övezetekbe, azzal a kitétellel, hogy az első egy órában a parkolás ingyenes maradjon. Ilyen megoldásra van gyakorlat a városban, ugyanis a Barkóczy utcában a bank előtti területen a fizető várakozóhelyek kijelöléséről és használatának szabályozásáról szóló 17/1998. (V. 20.) önkormányzati rendelet III. rész 7 §. 4. bekezdése 15 perc díjmentes várakozást tesz lehetővé.

Fontos, hogy a Grőber parkolóban a továbbiakban is biztosítsa az önkormányzat a térítésmentes parkolási lehetőségét a temetőkbe érkezők számára, azonban azt a gyakorlatot meg kell szüntetni, hogy egyesek hosszabb idejű, adott esetben egész napos parkolásra, járművek tárolására használják a területet.

Kérném a parkolási koncepció készítésével megbízott EVAT Zrt.-t, valamint a Polgármesteri Hivatal szakirodáit javaslatomat építsék be a készülő tervezetbe.

Eger, 2024 december 13.

Huszti Péter s. k

képviselő

**Határozati javaslat:**

Eger Megyei Jogú Város Közgyűlése jóváhagyja a parkolási koncepció részeként a Grőber parkoló fizető várakozó övezetekbe történő bevonását, olyan módon, hogy egy óra ingyenes parkolásra a területen a továbbiakban is legyen lehetőség, valamint felhatalmazza a szakirodákat, hogy a szükséges előkészületeket megtegye.

**Felelős**: Vágner Ákos polgármester és Dr. Barta Viktor jegyző megbízásából:

Lovász Imre Városüzemeltetési Irodavezetője Kacsó János Főépítész

Vincze Adrienn Gazdasági Irodavezetője

Dr. Nagy-Holló Eszter Jogi és Hatósági Iroda vezetője Dr. Bánhidy Péter EVAT Zrt. vezérigazgatója

**Határidő:** 2025. április 30.